На основу члана 32. Закона о локалној самоуправи („Службени гласник гласник РС“ 129/2007, 83/2014 - др. закон, 101/2016 - др. закон и 47/2018), члана 4. и 39. Закона о прекршајима („Службени гласник Републике Србије“, број 65/2013, 13/2016 и 98/2016 - одлука УС), члана 3. став 2. Закона о добробити животиња ("Службени гласник РС", број 41/2009) и члана 40. и 152. Статута општине Владичин Хан („Службени гласник града Врања“, број 4/2019), Скупштина општине Владичин Хан, на седници одржаној дана 09.06.2019. године, донела је

**ОДЛУКУ**

**О ДРЖАЊУ ДОМАЋИХ ЖИВОТИЊА НА ТЕРИТОРИЈИ ОПШТИНЕ ВЛАДИЧИН ХАН**

**I ОПШТЕ ОДРЕДБЕ**

**Члан 1.**

Овом Одлуком прописују се услови за држање, смештај и заштиту домаћих животиња на подручју општине Владичин Хан.

**Члан 2.**

Домаће животиње, у смислу ове Одлуке, су животиње које је човек одомаћио и чији опстанак зависи од непосредне бриге човека.

Домаће животиње се могу чувати као кућни љубимци (које човек чува ради дружења) или као животиње које се чувају и репродукују у производне сврхе.

Домаћим животињама у смислу ове Одлуке сматрају се копитари (коњи, магарци, мазге и муле), папкари (говеда, овце, козе и свиње), перната живина (кокошке, ћурке, гуске, патке и друга домаћа перната живина), голубови, украсне птице, економски и расни кунићи, пси, мачке и пчеле.

У економске расе живине спадају расе за производњу јаја, меса као и расе комбинованих способности.

У украсне расе живине спадају крупна, средња и патуљаста живина, фазани, паунови, пловуше, гуске и препелице.

**Члан 3.**

На подручју катастарске општине Владичин Хан односно на подручју које је обухваћено важећим Планом генералне регулације за насеље Владичин Хан (у даљем тексту: катастарска општина Владичин Хан) забрањено је држање копитара, папкара, економских раса пернате живине, економских раса кунића и пчела.

**Члан 4.**

Копитари, папкари, економске расе пернате живине, економске расе кунића и пчела могу се држати на подручју општине Владичин Хан које није обухваћено чланом 3. ове Одлуке, под условом да се држе у прописано изграђеним и уређеним објектима.

Изградња објеката за држање животиња врши се по Закону о планирању и изградњи уз обавезу испуњавања ветеринарско-санитарних услова по нормативима за одређену врсту.

**Члан 5.**

На подручју катастарске општине Владичин Хан могу се у складу са одредбама ове Одлуке држати:

- пси и мачке у становима и двориштима породичних стамбених зграда;

- голубови у стамбеним, породично стамбеним зградама и двориштима породичних стамбених зграда;

- украсна живина регистрована код овлашћених удружења, ако се чува искључиво ради излагања на изложбама и за потребе такмичења, као и

- расни кунићи.

**Члан 6.**

Држање егзотичних и дивљих животиња као кућних љубимаца, регулисано је законом којим се уређује добробит животиња.

**Члан 7.**

Држалац домаће животиње у смислу ове Oдлуке је свако физичко лице које је као власник односно држалац (у даљем тексту: држалац животиње) одговорно за живот, заштиту здравља и добробит животиње у складу са Законом о ветеринарству и Законом о добробити животиња.

Држалац животиње је дужан да животињама из члана 2. ове Одлуке обезбеди услове којима се задовољавају животне потребе животиња, као што су: довољна количина квалитетне хране и воде, простор за кретање, исхрану, одмор, заклон, хигијенско-санитарне услове, лечење и негу, као и да обезбеди да се држањем животиња не узнемиравају трећа лица или загађује околина.

Објекти у којима се држе животиње морају бити уређени и опремљени на начин којим се обезбеђује задовољавање биолошких потреба животиња у зависности од врсте и категорије животиња.

Забрањено је злоупотребљавати или мучити животиње.

Забрањено је организовати, финансирати или бити домаћин борбе између животиња исте или различитих врста.

**II УСЛОВИ ЗА ДРЖАЊЕ ДОМАЋИХ ЖИВОТИЊА**

1. **Пси и мачке**

**Члан 8.**

Пси и мачке могу се држати у стану, стамбеној згради, породичној кући и у дворишту породично стамбене зграде под условима и на начин који им обезбеђује сигурност и хигијену, а да се при том не узнемиравају трећа лица.

У заједничком стану и у дворишту које користи више домаћинстава (у даљем тексту: заједничко двориште) пси и мачке се могу држати само уз сагласност свих сустанара, односно корисника дворишта.

Држалац пса или мачке дужан је да се о животињама брине, да их негује, храни и да им обезбеди неопходне санитарно-хигијенске услове и лечење.

**Члан 9.**

Држалац пса дужан је да трајно обележи и изврши упис и регистрацију свог пса на начин прописан законом.

Држалац паса и мачака је дужан да врши редовну вакцинацију животиња против беснила и дугих заразних болести и да о томе поседује одговарајућу документацију.

**Члан 10.**

Пси и мачке не смеју се:

- чувати у подрумским и заједничким просторијама стамбене зграде без претходно прибављене сагласности свих власника станова и посебних делова зграде;

- држати на терасама, лођама и балконима који припадају стану без надзора држаоца;

- уводити у јавне просторије, шеталишта и друга јавна места где се окупља већи број грађана;

- уводити у средства јавног саобраћаја уколико нису смештени у одговарајући транспортни кавез;

- појити и купати на јавним чесмама и бунарима намењеним водоснабдевању грађана;

- шишати у парковима и другим јавним површинама;

- сахрањивати и остављати ван места одређеног за ту сврху.

**Члан 11.**

Уколико пас или мачка при извођењу из стана загади лифт, заједничко степениште или друге заједничке просторије зграде, држалац животиња је дужан да без одлагања опере и очисти загађену површину.

**Члан 12.**

Пас који се држи у дворишту породично стамбене зграде, не мора бити везан, под условом да ограда висином и чврстином онемогућава пса да изађе из дворишта.

У заједничком дворишту пас се држи у ограђеном простору, тако да не постоји могућност да напусти простор или да на други начин угрози или узнемири суседе и пролазнике.

Изузетно од става 2. овог члана не мора бити везан, односно не мора се држати у ограђеном простору, под условом из става 1. овог члана и уколико постоји сагласност свих корисника заједничког дворишта.

Држалац пса не сме држати пса стално везаног на ланцу или везаног на други сличан начин, осим ако је везан на продужену водилицу, ради кретања по дворишту, а која је дугачка толико да не узнемирава станаре и пролазнике.

У ограђеном дворишту породично-стамбене зграде пас се може држати и у боксу саграђеном од жице или чврстог грађевинског материјала са бетонираним подом. Одвод нечистоће и воде мора бити цевима спроведен у простор држаоца пса.

Бокс мора бити удаљен најмање 1,5 м од ограде суседног дворишта односно регулационе линије, а најмање 4 м од најближег стамбеног или пословног објекта на суседној парцели;

На уласку у двориште, мора бити на видном месту постављена табла са цртежом и натписом који указује на присуство пса.

**Члан 13.**

Пас који се држи као кућни љубимац, а који може представљати опасност за околину држи се у складу са посебним прописом (Правилник о начину држања паса који могу представљати опасност за околину) којим се уређује начин држања паса који могу представљати опасност за околину (у даљем тексту: опасан пас).

Опасан пас, у смислу ове Одлуке, јесте било која јединка те врсте, изузев службеног пса, који је:

* без очигледног повода напала човека и нанела му телесне повреде или смрт;
* без очигледног повода напала другог пса и нанела му тешке телесне повреде или смрт;
* узгајана, односно дресирана за борбе паса или нађена у организованој борби са другим псом;
* намењена за чување имовине или као телесни чувар;
* расе пит бул теријер или мешанац те расе, који не потиче из контролисаног узгоја;
* расе бул теријер, стафорд теријер, амерички стафорд теријер и мини бул теријер или мешанац тих раса.

**Члан 14.**

Власник, односно држалац може изводити великог или опасног пса само на кратком поводнику и са заштитном корпом на њушци.

Власник, односно држалац или друго лице може изводити малог пса (чија је висина до гребена до 40 цм) и подмладак до навршена четири месеца старости на поводнику који не сме бити дужи од 2 метра, и без заштитне корпе на њушци.

Изузетно, без заштитне корпе на њушци и без поводника, али под непосредном контролом држаоца пса, могу да се крећу ловачки пси за време лова, као и пси за време чувања стоке.

Лица млађа од 18 година не могу бити водичи великих и опасних паса.

**Члан 15.**

Уколико пас приликом извођења и кретања загади јавне површине, држалац је дужан да их без одлагања очисти.

**Члан 16.**

Ограничења кретања кућних љубимаца прописана овом Одлуком, не примењују се на службене псе који у обављању својих послова користе органи државне управе, односно животиње које су оспособљене за помоћ особама са инвалидитетом.

**Члан 17.**

Пас, односно мачка, која је без очигледног повода напала човека и нанела му телесне повреде мора се подвргнути надзору и посматрању у складу са законом.

Власник, односно држалац пса или мачке је дужан да у случају из става 1. овог члана о томе одмах обавести орган надлежан за послове ветринарске инспекције и одмах о свом трошку обезбеди преглед животиње код подручне ветеринарске службе, а резултат о прегледу обавезан је да преда повређеном лицу.

**2. Украсне птице и голубови**

**Члан 18.**

Украсне птице могу се држати у кавезима:

- у становима и објектима колективног становања на начин којим се други станари не ометају у мирном коришћењу стана;

- у становима, помоћним објектима и у двориштима индивидуалног становања на начин којим се не узнемиравају суседи и пролазници.

У дворишту породично стамбене зграде у помоћним просторијама или у посебним кавезима могу се држати украсне птице у циљу размножавања и продаје само под условом да се претходно прибави сагласност ветринарске инспекције.

**Члан 19.**

Голубови се могу држати у посебно ограђеном простору:

* на крову или тавану објеката идивидуалног становања;
* у дворишту објеката индивидуалног становања, на удаљености од 5 метара од суседног стамбеног или пословног објекта;
* на крову или тавану стамбених зграда уз претходно прибављену сагласност свих власника станова и посебних делова зграде;
* у заједничком дворишту породичне стамбене зграде уз писмену сагласност корисника заједничког дворишта, на удаљености од 5 метара од суседног стамбеног или пословног објекта.

Голубови се могу држати на начин којим се не узнемиравају суседи и пролазници.

**Члан 20.**

Голубови се могу држати у сталним или привременим објектима.

За држање више од 10 голубова морају се изградити стални објекти, а за држање до 10 голубова могу се користити привремени објекти као што је кавез од дасака, жице или сличног материјала.

Подови сталних и привремених објеката за држање голубова морају да буду изграђени од непропусног материјала, са нагибом према каналу за одвођење нечистоће или воде у прихватни базен или ђубриште.

Стални и привремени објекти за држање голубова морају бити ограђени, морају се редовно чистити и по потреби, а најмање два пута годишње дезинфиковати.

**Члан 21.**

Власник или држалац голубова мора да поседује потврду овлашћене ветеринарске службе о редовној вакцинацији голубова у складу са посебним прописом као и потврду о редовној дезинфекцији објекта.

**Члан 22.**

У објектима колективног становања није дозвољено држање и храњење голубова.

**3. Копитари и папкари**

**Члан 23.**

Копитари и папкари за потребе домаћинства могу се држати у објектима изграђеним за те намене, удаљеним најмање 15 метара од стамбеног објекта на истој парцели и 15 метара од стамбених објеката на суседним парцелама и мора се обезбеди одвођење течне нечистоће и отпадних вода цевима до прихватног базена и одлагање чврстог стајског отпада на ђубриште.

**Члан 24.**

Прихватни базен или ђубриште мора бити урађен тако да не дозвољава отицање нечистоће и загађивање околине и удаљен најмање 20 метара од стамбеног објекта, бунара односно живог извора воде и то само на нижој коти.

Јама за осоку мора да буде од бетона или другог водонепропусног материјала, са поклопцем и са дном испод нивоа ђубришта.

Власник или корисник објекта мора да изгради ђубриште за чврст стајњак од бетона или другог водонепропусног материјала.

Дно ђубришта за стајњак мора да буде изграђено у нагибу ка сабирном каналу за сакупљање оцеђене воде из стајњака, а сабирни канал мора да се улива у јаму за осоку.

У летњим месецима копитари и папкари могу да се држе испод надстрешнице, под условом да се обезбеди одвођење нечистоће и воде у јаму за осоку.

Прихватни базен или ђубриште и јама за осоку морају редовно да се празне.

**Члан 25.**

Јама за осоку мора да буде удаљена од чесме, бунара или другог извора водоснабдевања најмање 20 метара и не сме да се прикључи на јавну канализацију, ни да се осока испушта на поседе суседа и на јавне површине.

**Члан 26.**

Држалац копитара и папкара за потребе домаћинства дужан је да их обележи и изврши регистрацију на начин прописан законом.

1. **Перната, украсна живина и расни кунићи**

**Члан 27.**

Економска перната живина може се држати у живинарнику или ограђеном простору који спречава неконтролисан излазак живине и који се мора хигијенски одржавати.

**Члан 28.**

Украсна живина и расни кунићи могу се држати искључиво у жичаним кавезима смештеним у дворишту или у помоћном објекту, на начин којим се не узнемиравају суседи и уз обавезно одржавање хигијене.

**Члан 29.**

Помоћни објекат или кавез за чување пернате живине и кунића мора да буде изграђен од тврдог материјала који може да се чисти и дезинфикује, а под мора бити изграђен од водонепропусног материјала са нагибом према каналу за одвођење воде и нечистоће.

Ограђени простор у коме се чува перната живина мора бити тако урађен да се може хигијенски одржавати.

Помоћни објекат, ограђени простор или кавез морају бити удаљени најмање 15 метара од најближег стамбеног или пословног објекта на истој парцели и 15 метара од најближег стамбеног или пословног објекта на суседној парцели.

**Члан 30**.

Ако објекте породичног становања користи више корисника, живина и кунићи могу да се држе под условима и на начин прописан овом Одлуком, само ако се са тим сагласе сви власници односно корисници породичних објеката.

**Члан 31.**

Украсна живина мора бити алкирана алкама по важећим прописима Републике Србије.

Расни кунићи морају бити тетовирани са родовником по важећим прописима Републике Србије.

**5. Пчеле**

**Члан 32.**

Одгајивач пчела дужан је да постави пчелињак тако да пчеле не сметају суседима и пролазницима.

Пчелињак мора бити постављен на одређеној удаљености од стамбених зграда и објеката у којима се држе домаће животиње, јавних путева, као и суседних парцела на којима се узгајају пољопривредне културе.

На пчелињаку се мора поставити табла са подацима о власнику.

**Члан 33.**

Ради коришћења пчелиње паше, одгајивач пчела може пчелињак пресељавати са сталног места на друго место држања.

Селидба пчела може се обављати свим превозним средствима.

Приликом селидбе пчела лета на кошницама морају бити затворена и кошнице обезбеђене, тако да за време селидбе пчеле не могу излетати из кошница.

Изузетно од одредбе става 3. овог члана, ако се селидба пчела обавља ноћу по асвалтном путу, лета кошница могу бити отворена.

Лице које врши селидбу пчела мора да има уверење о транспорту у складу са законом.

Селидба пчела на пчелињу пашу може да се врши ако је обезбеђена пратња пчелара.

Изузетно од одредбе из става 6. овог члана, пакетни ројеви и матице с пчелама пратиљама које се превозе не морају имати пратњу.

У случају појаве временске непогоде, пожара, поплаве, појаве грабежи на пчелињаку и слично, пчелар може да пресели пчелињак без одлагања, о чему обавештава повереника пашног реда и надлежну ветеринарску службу.

**Члан 34.**

Гајење пчела може да се врши у стационираном пчелињаку под условом да:

1) је постављен на удаљености која мора бити најмање:

(1) 500 метара од произвођачких и прерађивачких погона, који врше прераду пољопривредних производа, односно 100 метара од осталих погона,

(2) 100 метара од аутопута, железничке пруге, аеродрома, а лета при смештају пчелињака не смеју бити окренута према аутопуту, железничкој прузи и аеродрому,

(3) 20 метара од објеката за боравак људи или гајење животиња,

(4) 100 метара од предшколске или школске установе, интерната, игралишта и других спортских терена за децу и одрасле,

(5) 15 метара од категорисаног и некатегорисаног пута, односно најмање пет метара ако између пчелињака и наведених путева постоји препрека висине 2,20 метра (зид, објекат, густо засађена стабла, жива ограда, ограда без отвора и друго),

(6) 500 метара од суседног пчелињака који има најмање 21 кошницу или 200 метара од суседног пчелињака који има до 20 кошница, а који се налазе ван насељеног места,

(7) 300 метара, као и бочно 150 метара од суседног пчелињака у правцу излета пчела, на паши ратарских, воћарских и индустријских медоносних култура, који се налази ван насељеног места,

(8) 50 метара од првог суседног пчелињака, који се налази у насељеном месту;

2) лета свих кошница, нуклеуса и оплодњака не буду директно окренута према:

(1) вратима и прозорима стамбених и пословних зграда, предшколских и школских установа, интерната, стаја за стоку и категорисаним путевима,

(2) међи суседног имања, ако је пчелињак на удаљености мањој од пет метара од међе,

3) пчелар има писмену сагласност власника - корисника земљишта за постављање пчелињака у случају да пчелињак није постављен на земљишту које је у својини пчелара.

Изузетно од одредбе става 1. тачка 1. подтач. (3), (6) и (8) овог члана удаљеност од суседног пчелињака, може бити и мања ако се пчелари суседних пчелињака или власници објеката за боравак људи или гајење животиња о томе писмено сагласе.

Стационирани пчелињак се може поставити у заштићеном подручју под условима које одреди управљач заштићеног подручја, у складу са законом којим се уређује заштита природе.

Стационирани пчелињак се не може постављати у густо насељеној градској зони.

**Члан 35.**

Гајење пчела може да се врши у селећем пчелињаку ако су испуњени услови из члана 34. ове Одлуке и ако је:

1) повереник пашног реда, у складу са капацитетом пчелиње паше, пре довожења пчелињака договорио његов смештај с власником, односно корисником земљишта у случају да се пчелињак не поставља на земљишту које је у својини пчелара;

2) пчелар самостално договорио с власником, односно корисником земљишта смештај пчелињака и о томе обавестио повереника пашног реда у року од 48 сати од постигнутог договора;

3) селећи пчелињак удаљен од суседног селећег пчелињака најмање 200 метара ваздушне линије, односно најмање 500 метара од стационираног пчелињака.

Изузетно од одредбе става 1. тачка 3) овог члана удаљеност од суседног стационираног пчелињака може бити и мања, ако се пчелари суседних пчелињака о томе писмено сагласе.

У случају постављања селећег пчелињака на стајалиште, ради презимљавања пчелињих друштава, удаљеност између стајалишта за презимљавање и најближег стационираног пчелињака мора бити најмање 500 метара.

**III ХВАТАЊЕ ПАСА И МАЧАКА ЛУТАЛИЦА**

**Члан 36.**

У циљу сузбијања беснила и других заразних и паразитних болести на територији општине Владичин Хан, хватаће се, а у изузетним случајевима и нешкодљиво уклонити, на начин и под условима предвиђеним важећим законским и подзаконским прописима, пси и мачке луталице, односно пси и мачке које њихови држаоци не држе према одредбама ове Одлуке.

**Члан 37.**

Хватање, нешкодљиво уклањање паса и мачака са улица, јавних површина и осталих насељених места врши правно лице или предузетник са којима општина Владичин Хан закључи уговор.

**Члан 38.**

Ухваћени пас или мачка може бити враћен власнику, односно држаоцу ако је пас или мачка пре хватања пријављена надлежној ветеринарској организацији, вакцинисана против беснила, ако је регистрована у складу са законским прописима.

Власник, односно држалац пса или мачке сноси трошкове хватања и чувања истих.

**IV НАДЗОР**

**Члан 39.**

Надзор над применом и спровођењем ове одлуке врше комунална инспекција и комунални редари општине Владичин Хан.

**Члан 40.**

Држалац животиња дужан је да комуналном инспектору и комуналним редарима омогући неометано вршење послова, омогући приступ објектима и животињама, стави на увид сва потребна документа и у остављеном року достави потребне податке и поступи но налогу.

Комунални инспектор и комунални редари овлашћени су да у вршењу инспекцијског надзора:

* решењем наложе отклањање неправилности у држању животиња, односно усклађивање услова за држање животиња;
* решењем забране држање животиња, уколико се исте држе у подручју у којем је забрањено држање животиња;
* решењем наложе уклањање, односно измештање животиња или објеката за смештај када се они држе противно Одлуци (а не постоји могућност да се њихово држање усклади са Одлуком);
* издају прекршајни налог за прекршаје прописане овом Одлуком;
* спречавају нарушавање реда прописаног овом Одлуком;
* контролишу извршење прописаних обавеза овом Одлуком у погледу места и простора у којима се држе животиње и придржавања прописаних обавеза држалаца паса и мачака приликом њиховог извођења на јавну површину;
* да предузму друге мере у складу са законом и прописима општине Владичин Хан;
* обавештавају друге надлежне органе да предузму мере из своје надлежности.

**Члан 41.**

У вршењу надзора над применом и спровођењем ове Одлуке комунална инспекција и комунални редари општине Владичин Хан, решењем у примереном року налажу отклањање уочених недостатака.

Уколико власник или држалац животиња не поступи по решењу инспектора из претходног става овог члана, против истих биће издат прекршајни налог и покренут прекршајни поступак.

Против решења из претходног става жалба се подноси Општинском већу опшине Владичин Хан у року од 15 дана од дана пријема решења.

Жалба на решење не одлаже његово извршење.

**Члан 42.**

Прекршајни налог се издаје уколико се прекршај открије на један од следећих начина:

* непосредним опажањем приликом комуналног надзора и прегледа, као и увидом у службену евиденцију надлежног органа;
* увидом у податке који су добијени уз помоћ уређаја за надзор или мерење;
* приликом надзора, прегледом документације или на други законом прописан начин.

Прекршајни налог се издаје у складу са Законом о прекршајима.

**V КАЗНЕНЕ ОДРЕДБЕ**

**Члан 43.**

Новчаном казном у износу од 10.000,00 динара казниће се за прекршај физичко лице ако:

* држи копитаре, папкаре, економску пернату живину, економске куниће и пчеле супротно одредбама члана 3. ове Одлуке;
* држи домаће животиње под условима и на начин којим се узнемиравају трећа лица;
* држи домаће животиње под условима и на начин којим није обезбеђена одговарајућа хигијена животиња, простора и објеката за њихово држање;
* држи домаће животиње ван предвиђених простора и објеката;
* држи псе и мачке супротно одредбама члана 10. став 1. тачка 1. и 2. ове Одлуке;
* држи псе супротно одредбама члана 12, 13. став 1. и 14. ове Одлуке.
* уводи псе и мачке и друге животиње у јавне просторије и средства јавног саобраћаја, јавна купалишта и шеталишта или на друга јавна места где се окупља већи број грађана;
* пушта псе са поводника у парковима, школским двориштима, двориштима вртића и на другим јавним површинама;
* шиша псе у парковима и другим јавним површинама;
* држи украсне птице супротно одредбама члана 18. ове Одлуке;
* држи голубове супротно одредбама члана 19, 20, 21. и 22. ове Одлуке;
* држи копитаре и папкаре супротно одредбама члана 23, 24, 25. и 26. ове Одлуке;
* држи економску пернату и украсну живину и расне куниће супротно одредбама члана 27, 28, 29, 30. и 31. ове Одлуке;
* држи пчеле и пчелиње кошнице супротно одредбама члана 32, 33, 34. и 35. ове Одлуке;
* поји и купа домаће животиње на јавним чесмама и бунарима намењеним водоснабдевању грађана.

За прекршај из става 1. овог члана казниће се:

* правно лице новчаном казном од 100.000,00 динара;
* одговорно лице у правном лицу, новчаном казном од 10.000,00 динара;

- предузетник, новчаном казном од 50.000,00 динара.

**Члан 44.**

Новчаном казном у износу од 25.000,00 динара казниће се за прекршај физичко лице ако:

* организује борбе животиња и учешће животиња у тим борбама;
* оставља лешеве угинулих животиња и њихове делове и сахрањује их ван места одређеног за ту сврху;
* напушта, злоставља и свирепо поступа са домаћим животињама.

За прекршај из става 1. овог члана казниће се:

* правно лице новчаном казном од 150.000,00 динара;
* одговорно лице у правном лицу, новчаном казном од 25.000,00 динара;

- предузетник, новчаном казном од 75.000,00 динара.

**VI ПРЕЛАЗНЕ И ЗАВРШНЕ ОДРЕДБЕ**

**Члан 45.**

Држаоци животиња дужни су да држање животиња ускладе са одредбама ове Одлуке у року од 3 месеца од дана ступања на снагу ове Одлуке.

**Члан 46.**

За све што није регулисано овом Oдлуком примењиваће се одредбе Закона о ветеринарству и Закона о добробити животиња.

**Члан 47.**

Ступањем на снагу ове одлуке престаје да важи Одлука о држању животиња на територији општине Владичин Хан („Службени гласник Пчињског округа" број 7/02 и Службени гласник града Врања“ број 18/13“).

**Члан 48.**

Ова одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-75/3/19-I**

**ЗАМЕНИК ПРЕДСЕДНИКА,**

**Мирослав Ђорђевић**